b'\n_START_ARTICLE_\nGasp\xc3\xa9sie-\xc3\x8eles-de-la-Madeleine\n_START_PARAGRAPH_\nGasp\xc3\xa9sie\xe2\x80\x93\xc3\x8eles-de-la-Madeleine er navnet p\xc3\xa5 den \xc3\xb8stligste administrative regionen, eller fylket, i provinsen Qu\xc3\xa9bec i Canada. Regionen er satt sammen av Gasp\xc3\xa9-halv\xc3\xb8ya og \xc3\xb8ygruppa \xc3\x8eles de la Madeleine. Regionen best\xc3\xa5r av 53 kommuner, samlet i fem s\xc3\xa5kalte MRC, eller regionale kommuner.\n_START_SECTION_\nGeografi\n_START_PARAGRAPH_\nGasp\xc3\xa9sie-\xc3\x8eles-de-la-Madeleine ble opprettet 22. desember 1987, og best\xc3\xa5r av to ulike geografiske enheter. Gasp\xc3\xa9halv\xc3\xb8ya, som p\xc3\xa5 fransk ofte ogs\xc3\xa5 kalles Gasp\xc3\xa9sie, og \xc3\xb8ygruppa \xc3\x8eles de la Madeleine (Engelsk: Magdalen Islands). Gasp\xc3\xa9sie utgj\xc3\xb8r 20 223 km\xc2\xb2, noe mindre enn Nord-Tr\xc3\xb8ndelag, mens Madeleine-\xc3\xb8yene utgj\xc3\xb8r 202 km\xc2\xb2, litt under halvparten av Oslos areal. Det meste av halv\xc3\xb8ya utgj\xc3\xb8res av kupert \xc3\xa5s- og fjellandskap, og 80% er skogkledd, for det meste med barskog. Langs kysten og i elvedalene drives det en del jordbruk, og befolkningen bor nesten i sin helhet i sm\xc3\xa5 lokalsamfunn langs kysten. Noen steder finnes det ogs\xc3\xa5 gruvedrift. N\xc3\xa6ringsveiene er preget av fiske, skogbruk og reiseliv. _NEWLINE_Den etniske og spr\xc3\xa5klige sammensetningen er dominert av franskspr\xc3\xa5klige. I Gasp\xc3\xa9sie regner de fleste seg som qu\xc3\xa9becois, men noen regner seg ogs\xc3\xa5 som tilh\xc3\xb8rende den franskspr\xc3\xa5klige etniske gruppa acadiens, akadierne. Mindre grupper av engelskspr\xc3\xa5klige holder til i lokalsamfunn p\xc3\xa5 s\xc3\xb8rkysten av Gasp\xc3\xa9-halv\xc3\xb8ya og p\xc3\xa5 Madeleine-\xc3\xb8yene. P\xc3\xa5 Gasp\xc3\xa9-halv\xc3\xb8ya holder ogs\xc3\xa5 micmacfolket til, den opprinnelige urbefolkninga, i to reservater og et lokalsamfunn. P\xc3\xa5 grunn av svakt n\xc3\xa6ringsgrunnlag g\xc3\xa5r befolkningen gradvis tilbake, noen som skyldes sterk avhengighet av prim\xc3\xa6rn\xc3\xa6ringene og store sesongvariasjoner i behovet for arbeidskraft.'